**Bekecs Község Önkormányzata Képviselő-testületének**

**3/2017.(II.28.) önkormányzati rendelete**

**a települési támogatásról és az önkormányzat által nyújtott egyéb szociális és gyermekvédelmi ellátások helyi szabályairól szóló 4/2015. (II.27.) önkormányzati rendeletének módosításáról.**

Bekecs Község Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében, 10. § (1) bekezdésében, 25. § (3) bekezdés b) pontjában, 26. §-ában, 32. § (1) bekezdés b) pontjában, 32. § (3) bekezdésében, 45. §-ában, 48. § (4) bekezdésében, 58/B. § (2) bekezdésében, 62. § (2) bekezdésében, 92. § (1) bekezdés a) pontjában, 132. § (4) bekezdés d) g) pontjában, és 134/E. §-ában, valamint a gyerekek védelméről és a gyámügyi igazgatásról szóló 1997. évi XXXI. törvény 18. § (2) bekezdésében, 29. § (1) bekezdésében, a 131. § (1) bekezdésében kapott felhatalmazás alapján Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában, a 8.a. pontjában meghatározott feladatkörében eljárva a következőket rendeli el:

**1. §**  A települési támogatásról és az önkormányzat által nyújtott egyéb szociális és gyermekvédelmi ellátások helyi szabályairól szóló 4/2015. (II.27.) önkormányzati rendelet (a továbbiakban: ÖR. ) III. fejezete az alábbi 10/A. alcímmel és 14/A. §-al egészül ki:

„**10/A. Otthonteremtési célú települési támogatás**

14/A. §  (1) Bekecs népességmegtartó erejének fokozása, valamint lakónépesség számának növelése érdekében a házaspárok és élettársak első önálló lakástulajdonhoz jutásának segítésére nyújtott települési támogatás az otthonteremtési célú települési támogatás.

(2) Kérelemre otthonteremtési célú települési támogatásban részesíthetők azok a házaspárok vagy élettársak akik az alábbi feltételeknek maradéktalanul megfelelnek:

*a)* egyik házastárs, élettárs sem töltötte be a 40. életévét,

*b)* legalább egyik házastárs, élettárs közszolgálati, közalkalmazotti jogviszonyban, hivatásos szolgálati jogviszonyban, vagy munkaviszonyban áll,

c) a házastársaknak, élettársaknak, kiskorú gyermeküknek, vagy más velük együtt költöző hozzátartozójuknak lakástulajdona nincs,

*d)* a vásárolt, vagy építendő ingatlanba költöző személyek száma alapján az egy főre eső lakrész alapterületének mértéke eléri a 12 m2-t,

*e)* a házastársak, élettársak az otthonteremtési célú települési támogatással vásárolt, vagy épített lakásban lakóhellyel, vagy tartózkodási hellyel rendelkeznek,

*f)* a lakást Bekecs közigazgatási területén vásárolják, vagy építik,

(3) Nem részesíthetők támogatásban azok a házaspárok, élettársak:

*a)* akik közül valamelyik házastárs, élettárs vagy a velük együtt költöző személy valamelyike korábban otthonteremtési célú települési támogatásban részesült,

*b)* akik közül valamelyik házastárs, élettárs közeli hozzátartozójától szerzik meg az ingatlan tulajdonjogát,

*c)* akik közül valamelyik házastársnak, élettársnak vagy a velük együtt költöző személyek valamelyikének üdülőtulajdona van,

*d)* valamelyik házastárs, élettárs büntetett előéletű, kivéve, ha a büntetett előélethez fűződő hátrányos jogkövetkezmények alól már mentesült,

*e)* valamelyik házastársnak, élettársnak az állami adóhatóságnál, vagy az önkormányzati adóhatóságnál nyilvántartott köztartozása van.

(4) Az otthonteremtési célú települési támogatás

*a)* a lakásvásárlást követően a házastársaknak, élettársaknak az ingatlan-nyilvántartásba tulajdonosként történő bejegyzését,

*b)* építést követően, a használatbavételi engedély jogerőre emelkedését és a házastársaknak, élettársaknak az ingatlan-nyilvántartásba tulajdonosként történő bejegyzését

követően, hat hónapon belül igényelhető.

(5) Az otthonteremtési célú települési támogatás egyszeri összege 200.000,-Ft.

(6) Az otthonteremtési célú települési támogatással vásárolt, vagy épített lakás 5 éven belüli elidegenítése esetén a támogatás összegét az Önkormányzat részére 6 hónapon belül vissza kell fizetni.”

**2. §** Ez a rendelet 2017. március 1. napján lép hatályba és az azt követő napon hatályát veszti.

Dr. Bodnár László Bodnár Jánosné

polgármester jegyző